Mei | 2015 | © My Klaskamer - idees en gedagtes uit 'n juffrou se pen
Juffer	afrikaans	moedersdag	2 Kommentaar
Ek het voorheen 'n paar Moedersdag idees geplaas en het nog een of twee om by te voeg:
Verklein 'n Bybelvers op A5-karton (kaartjie formaat) of hou dit op 'n A4-grootte. Laat die kinders die woorde natrek en versier. (knap vrouens – veelvuldige opsies)
Plekmatjies: Druk glasmatjies of bordmatjies uit om in te kleur en te versier. Kleur dit in met uitdraaikryte (druk hard) en verf met 'n lagie effens verdunde voedselkleursel. Lamineer die matjies apart en bind 'n lintjie daarom.
Die plekmatjie en versies kan ook tot magneetgrootte verklein word. Plak 'n dun yskasmagneet agterop en siedaar. [Moedersdagkleurvol, Mother's Day]
'n Ander idee vir 'n magneet is om 'n kleurfoto van elke outjie te neem en dan op 'n magneet te plak. 'n Mens kan die foto's ook in klein sleutelhouers skuif, maar moet dan verseker dat dit perfek sal pas.
Versier teeligkersies met 'n smal strokie washi tape. Sny 'n vierkantige strokie deursigtige (of gewone) materiaal en bind die kers daarin toe. Die maklikste sou wees om vir elkeen 'n "loom"-rekkie te gee om die lap se punte bymekaar te bind. Daarna kan 'n mens 'n bypassende lintjie om die rekkie bind. Voeg 'n lekkertjie of twee as 'n verrassing by.
Indien die kinders hul eie epos adresse by die skool het, kan julle die kleurvolle Moedersdagboodskappe as 'n dokument aan elke mamma stuur.
Watter oulike idees het julle al gebruik?
Vir nog idees en drukbare hulpmiddels, tik die soekterme "moeder" of "moedersdag" by die bruin soekblokkie aan die regterkant in.